**Αθήνα:** 13.01.2022

**Αρ. Πρωτ.:** 49

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Άλλο ένα περιστατικό κακοποίησης παιδιού με αναπηρία- Φτάνει πια!**

Μόλις ένας μήνας έχει περάσει από την τελευταία φορά που η ΕΣΑμεΑ και οι φορείς της προχώρησαν σε καταγγελία για τον θάνατο έπειτα από ξυλοδαρμό ατόμου με αναπηρία Καμία ΕΔΕ στο Κέντρο Αποκατάστασης Παιδιών με Αναπηρία Θεσσαλονίκης «Ο Άγιος Δημήτριος», παράρτημα του Κ.Κ.Π. Περιφέρειας Κεντρικής Μακεδονίας. Σήμερα το απόγευμα ήρθε στη δημοσιότητα βίντεο με σκληρές εικόνες βάναυσης κακοποίησης ανηλίκου παιδιού από εργαζόμενο σε ιδιωτικό Κέντρο για παιδιά με αυτισμό.

Το σημερινό βίντεο έκανε 2 χρόνια να έρθει στη δημοσιότητα, δύο χρόνια χωρίς άσκηση δίωξης ή τιμωρίας σε κανέναν εμπλεκόμενο στο περιστατικό. Πόσα παιδιά έχουν κακοποιηθεί αυτά τα χρόνια, τα προηγούμενα, πόσα ακόμα θα κακοποιηθούν ή θα χάσουν τη ζωή τους, όταν οι δομές, ιδιωτικές ή κρατικές, λειτουργούν χωρίς κανέναν έλεγχο;

Το αναπηρικό κίνημα ζητά επαρκές προσωπικό με σωστή εκπαίδευση, με σωστή χρηματοδότηση, με εκπαίδευση της πολιτικής διοίκησης, της διοίκησης των ιδίων των ατόμων που διαβιούν στα ιδρύματα, που πηγαίνουν σε Κέντρα Ημέρας ή σε ΚΔΑΠ ΑμεΑ, με συνέπεια και στη βάση επιστημονικών δεδομένων, αλλά και στήριξη της κοινωνικής ένταξης των ατόμων με αναπηρία ή/και με χρόνιες παθήσεις στη χώρα.

Πόσους νεκρούς θα θρηνήσουμε ακόμη, πόσα άτομα με αναπηρία θα έρθουν αντιμέτωπα με τη βαρβαρότητα, μέχρι να θεσπιστεί μια Εθνική Στρατηγική για την πραγματική διαβίωση στην κοινότητα;

Λέμε ξανά για ακόμη μία φορά ότι χρειάζεται ΤΩΡΑ η κυβέρνηση να εγκαταλείψει το τωρινό μοντέλο αποϊδρυματοποίησης που επί σειρά ετών αποτυγχάνει, με τραγικές συνέπειες για τις ζωές αναπήρων, χρονίως πασχόντων, αλλά και εργαζομένων στα δημόσια και ιδιωτικά ιδρύματα και κέντρα, και να διαβουλευτεί με το αναπηρικό κίνημα για ένα νέο.

Απαιτούνται τολμηρές αποφάσεις αλλαγής πορείας. Διαφορετικά υπάρχει de facto ανοχή μιας διαρκούς παραβίασης των δικαιωμάτων, κακοποίησής και άσκησης βίας.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |